Publication: Magyar Közlöny
Issue: MK-1999-79 (Year: 1999, Number: 79)
Era: 1990-2004
Section: 65/1999. (VI. 25.) OGY határozata
Paragraph Index: 1256

1998. január 1.—december 31. 1999/79/II. szám I. Bevezető 1.1. A környezet, amiben élünk, a közösség, amihez csatlakozni szándékozunk, azaz kisebbségvédelmi tendenciák Európában Korunk európai történelmének tartós és meghatározó jellemzője az egyesülési folyamat. Ezen nemcsak az egyes országoknak az integrációs alakzatokhoz való csatlakozási törekvései, hanem az európai polgároknak a mindennapi élet ezerféle területén és ezerféle módon történő „hétköznapi integrációja” is értendő. Ebből következik, hogy különállásunk, vagy ha úgy tetszik önállóságunk — másokhoz hasonlóan — nagy horderejű politikai döntések nélkül is napról napra relativizálódik, sőt az előbbiek mintha az utóbbi által determináltan történnének. Ebből következik, hogy egyre nagyobb a jelentősége annak, ami a határainkon kívül vagy az úgynevezett európai színpadon történik. Az Európai Unió és az Európa Tanács az utóbbi években a kisebbségvédelem, illetve a minden irányú egyenjogúság, egyenlőség megteremtése terén számos intézkedést hozott. Elég csak utalni az EU tagállamok viszonyait újraszabályozó Amszterdami Szerződésre, amely tovább finomította az antidiszkriminciós szabályozást befelé, a tagállamok jogrendje vonatkozásában, egyben kifelé, a csatlakozni kívánók irányában feltételül szabta a kisebbségi jogok betartását. Az ET pedig néhány dokumentum elfogadásával (Kisebbségvédelmi Keretegyezmény, Nyelvi Karta) és szervezeti intézkedéssel, így a Rasszizmus és Intolerancia Elleni Bizottság (ECRI) létrehozásával jelezte hasonló irányú törekvéseit. Ezzel egyidejűleg azonban — amint az éppen az ECRI múlt évről szóló jelentéséből kiderül — a kisebbségekhez és általában a gyengébbekhez, az etnikai vagy vallási szempontból különbözőkhöz való többségi viszonyulás messze elmarad a valóban kielégítőtől, sőt Európa számos országában régi és új kihívásokkal kell szembenéznünk. A hivatkozott jelentés ugyanis a következő „fő trendeket” állapította meg: — a diszkrimináció makacsul jelentkezik az élet számos területén, így a foglalkoztatásban, a lakhatásban, a közszolgáltatásokban, az állampolgárság megszerzésében stb., miközben a legtöbb országban továbbra is hiányzik a hatékony antidiszkriminációs jogi szabályozás; — a bevándorlók, menekültek és menedékjogot kérőkkel szembeni ellenséges érzületkeltés elterjedt a médiában és egyes politikai körökben; — fokozódott a szélsőjobboldali csoportok aktivitása és a rasszista motivációjú erőszak és gyűlöletkeltés; — az állami hatóságokban továbbra is megtalálható az előítélet és a rasszizmus, miközben a kormányok nem adnak kellő prioritást (és megfelelő forrásokat) az ellene való fellépésnek; — nem kielégítő a meglévő antidiszkriminációs rendelkezések végrehajtása sem, ami részben a közigazgatási és az igazságszolgáltatási személyzet ez irányú alulképzettségére vezethető vissza; — növekszik a köztisztviselők, így különösen a határőrség és a rendőrség munkatársai előítéletes magatartása miatti panaszok száma; — új jelenség a rasszizmus „normalizálására” való törekvés, azaz az egyik faj másikkal szembeni felsőbbrendűsége helyett, annak hangsúlyozása, hogy az egyes etnikai csoportok közötti kulturális különbségek leküzdhetetlenek, amivel az előítéletes magatartást igyekeznek szalonképessé tenni. A jelentés külön említést tesz a cigányságról mint a „legsebezhetőbb” csoportról, amelyre szinte minden európai országban a társadalmi kitaszítottság vagy annak állandó veszélye a jellemző. Mindezekből a számunkra levonható legfontosabb következtetés talán az, hogy minden jel szerint e tekintetben is létezik egyfajta európai sorsközösség, amelyben a „bűnös” és az áldozat, az elnyomó és a kitaszított, a „bennszülött” és az idegen szerepei gyakran cserélődnek fel térben és időben egyaránt, ami éppen elég intő jel kellene hogy legyen mindannyiunk számára. 1.2. A kisebbségi biztos mint Magyarország ECRI-be delegált képviselője Az Európa Tanács Rasszizmus és Intolerancia-elleni Bizottsága 1993-ban történt létrejötte óta a rasszizmus, az idegengyűlölet, az antiszemitizmus és az intolerancia elleni küzdelmet tekinti legfőbb feladatának széles európai méretekben és az emberi jogok védelmének távlatában egyaránt. A Bizottság folyamatosan figyelemmel kíséri a tagországoknak a rasszizmus, az idegengyűlölet, az antiszemitizmus és az intolerancia elleni harc érdekében tett jogi, politikai és más lépéseit, azok hatását és hatékonyságát, valamint javaslatokat tesz helyi, országos és európai szintű akciók szervezésére, általános érvényű ajánlásokat fogalmaz meg a tagországok számára. Az ECRI tevékenységi programját három főbb terület alkotja: országjelentések összeállítása, általános ajánlások készítése és a civil társadalmat érintő különböző akciók. Az országjelentések célja, hogy mélyreható elemzések után hasznosítható és elfogadható ajánlásokat adjon az egyes tagországok kormányainak a rasszizmus és intolerancia felismeréséhez, valamint kezeléséhez, konkrét és célirányos válaszintézkedések megtételéhez. A tagországokról készített első jelentések összeállításának munkálatai 1998-ban befejeződtek. Az ECRI állandó magyar képviselője — anyaggyűjtés, folytonos konzultációk és a nemzeti összekötővel történt egyeztetés után — az Ukrajnáról és Franciaországról szóló országjelentés elkészítésében vett részt. Az országjelentések készítésének második fázisa kezdődik el 1999 januárjában, amikor is az 1998-ban lefolytatott plenáris ülések határozatainak megfelelően a Bizottság egyes munkacsoportjai ellenőrizni fogják a korábbi jelentések javasla- 1999/79/II. szám tainak fogadtatását és hatását, valamint új szempontokat építenek be az elemzésekbe. Az általános érvényű ajánlások tekintetében az ECRI 1998 márciusában két újabb ajánlást fogadott el. Az első a roma/cigány etnikum fajai ellen irányuló rasszizmus és intolerancia elleni küzdelemmel kapcsolatos, a másik a rasszizmus és intolerancia potenciális áldozatainak tapasztalatairól készített, országos felmérések következtetéseit írta le. A hazai jogrend és joggyakorlat szempontjából különös jelentősége van az ECRI 3. számú általános ajánlásának, amelynek a romák elleni megkülönböztetés elleni fellépés a tárgya, és amelyről éppen ezért külön is említést kell tennünk. A Bizottság ajánlásainak nincs ugyan kötelező jellege, de egy ország jogrendjének „eurokonformitása” ezen jól mérhető. A 3. számú ajánlás a következő fő javaslatokat fogalmazza meg: — a rasszizmus elleni harc területére vonatkozó nemzetközi jogi dokumentumok aláírása és ratifikálása; — a belső jognak megfelelően szankcionálnia kell a diszkrimináció minden formáját; — álljanak rendelkezésre az igazságszolgáltatási eszközök gyors és teljes igénybevételének a lehetőségei a romákat ért jogsérelmek esetén, továbbá ennek során megfelelő jogi segítségben részesüljenek; — tegyék meg a szükséges lépéseket annak érdekében, hogy az állampolgársági előírások és a menedékjog szabályai által biztosított védelem növekedjen, valamint, hogy alkalmazásuk ne vezessen a romákkal szembeni megkülönböztetéshez; — fejlesszék a szervezeti feltételeket annak érdekében, hogy a roma közösség és szervezeteik aktív részvétele biztosítva legyen a döntéshozatali eljárásban; — szenteljenek különös figyelmet a roma nők helyzetének; — a roma gyerekek iskolai szegregációjának minden formája ellen küzdjenek és biztosítsák az oktatás egyenlő módon történő igénybevételét; — fokozzák a bizalomerősítő intézkedéseket. Az 1998-as év kiemelkedő rendezvénye volt Lausanne-ban az a tudományos kollokvium, amelyet a „Nemzeti szakosított szervezetek helye és szerepe a rasszizmus és intolerancia elleni harcban” címmel rendezett meg az ECRI a svájci Rasszizmus-elleni Föderatív Bizottsággal és a Swiss Institute of Comparative Law-val karöltve. Az ECRI szakosított szervezetei közül a kisebbségi biztos a roma/cigány közösség problémáival foglalkozó, valamint a nem állami szervekkel (az NGO-kal) való együttműködés megvalósítására létrehozott bizottságnak a tagja. 1998 márciusában a Bizottság elfogadta a nem-kormányzati szervekkel kapcsolatos együttműködésének elveit és a konkrét megvalósítás lépéseit tartalmazó nyilatkozatot. Ennek megfelelően 1998 folyamán két rendezvényre is sor került Strassbourgban, ahol a tagországok különböző NGO-i és az ECRI képviselői eszmét és információt cseréltek az európai szintű kérdésekről és az egyes országokban szervezett, a rasszizmus és intolerancia elleni küzdelem részét képező akciókról. 1997 végén az Európai Unió és az Európa Tanács együttműködésének eredményeként jött létre a bécsi székhelyű European Monitoring Centre on Racism and Xenophobia, mely kettős szerepet tölt be: először: feltérképezi és értékeli a rasszizmusra és az idegengyűlöletre utaló jelenségeket, elemezi azok okait, másodszor: megfogalmaz konkrét és gyakorlati javaslatokat ezen jelenségek felszámolására. Az European Monitoring Centre tevékenysége során szorosan együttműködik az európai emberi jogi NGO-kal, az ECRI-vel és velük együtt egy európai rasszizmus és idegengyűlölet ellenes információs hálózatot képez. Az ECRI delegált tagjaként a Monitoring Centre vezető testületében a kisebbségi biztos részt vett azoknak a konkrét javaslatoknak a megfogalmazásában, amelyek a kölcsönös információcserét, a két szervezetet egyaránt érintő tárgykörökben közös akciók megszervezését célozzák. Ezeket a javaslatokat az ECRI 1999 elején véglegesíti és terjeszti a Monitoring Centre elé. 1.3. Az 1998. év néhány jellemző vonása a kisebbségi biztos szemszögéből

Source: https://magyarkozlony.hu/hivatalos-lapok/fb099cd5628f0cf870629d5eef62e02db171d188/dokumentumok/01043d1a7629ce56f337a052076a09c0ca102301/letoltes